दिसपुर , 18 अक्टबर : गिबि मन्थ्रि सर्बानन्द सनवालआ शनिबारखालि दरं जिल्लानि मंगलदैनि बामोनपारा - मनपुर फोथारआव राइज्यो सरकारआ मिरुयै खुंनाय काति गासा फालिनाय हाबाफारिआव बाहागो लाहैयो । दरं जिल्ला खंथायनि बान्जायनायाव खुंनाय बे हाबाफारिआव गिबि मन्थ्रिआ तुलसि बिफांनि सेराव आलारि बाथि फोजोंनायजों लोगोसे माइ फोथारावबो काति गासानि - बाथि फोजोङो । काति गासा फालिनायजों लोब्बा लाखिनानै बामोनपारा - मनपुर फोथारआव सा 1000 आइजोफोरा आलारि बाथि फोजोंनानै काति गासा सावनाय फोर्बो फालियो । काति गासा फालिनाय हाबाफारिआव बाहागो लानाय राइजो - राजाफोरखौ थांखिनानै गिबि मन्थ्रिआ बुङोदि , असमीया हारिनि हारिमु , जिउ खुंनाय राहाखौ गोजोन खालामनायनि बिथिङाव काति गासाया गुबुन मोनसे बिहोमा होबोदों । असमीया आरिमु - हारिमुनि दुलाराय आबाद फोथारखौ बांसिन फोजौखांनायनि थाखाय राइज्यो सरकारआ गुबुन गुबुन हाबाफारि लाबोदों । काति गासानि थाखाय आबादारिफोरखौ आरो आसामनि थागिबिफोरनिसिम गाहाम हामब्लायथि जासिनानै गिबि मन्थ्रिआ बुङोदि , 2016 माइथायनिफ्रायनो आथिखालनि राइज्यो सरकारआ काति गासाखौ सरकारि महराव फालिबोदों । गिबि मन्थ्रिआ बुङोदि , आबादारिफोरनि दिहुन्थायखौ बांसिन खालामनायनि नोजोरजों आर्जिनायखौबो गोबांसिन खालामनायनि राहाखौ राइज्यो सरकारआ आजावना लानानै गुबुन गुबुन हाबाफारि लादों । फैगौ 2022 माइथायनि गेजेराव आबादारिफोरनि दिहुन्थायखौ 2 गुन बांहोनायनि थाखाय गाहाय मन्थ्रि नरेन्द्र मदिआ दासिम गोबां गोनां - गोनां राहाफोर लाबोदों । राइज्यो सरकारआबो आसामनि आबादारिफोरनि दिहुन्थायखौ बांसिन खालामनायनि थाखाय गोनोखो आदोबजों आबाद दिहुन्नायाव हेफाजाब मोन्नो हानायबादि गिबि मन्थ्रि दुलाराय गामियारि जौगाखां बिथांखिखौ जागायजेन्नानै आबादारि राइजो - राजाफोरनो ट्रेक्टरजों लोगोसे गुबुन गुबुन खाबुफोर होनायनि राहा लाबोदों । गिबि मन्थ्रिआ बुङोदि , मिरु सरकारआ आबाद खोन्दोनि सोलायनाय लाबोनो थाखाय ससेल हेल्थ कार्ड , फसल बीमा यजना , पिएम किसान निधी बायदि गुबुन गुबुन बिथांखिखौ आजावदों । बिथाङा बुंबावोदि , गाहाय मन्थ्रीआ आत्म निर्भर भारत लुफुंनायनि थाखाय फोसावनाय हाबाफारिखौ बोजबनानै राइज्यो सरकारआबो आत्म निर्भर आसाम खालामनायनि थांखिजों गुबुन गुबुन बिथांखि आरो हाबाफारिफोर आजावनानै लादों । बे कार्टिक गासा सावनाय हाबाफारिआव मन्थ्रि भबेश कलिता , एम पि दिलिप शइकिया , एम ए लए रन्जित दास आरो बिफाननि गुबुन गुबुन बिबानगिरिफोराबो बाहागो लादोंमोन । 
आबादारिफोरनि दिहुन्थायखौ बांसिन खालामनो थाखाय राइज्यो सरकारआ गुबुन गुबुन हाबाफारि लादों : गिबि मन्थ्रि